Diari Oficial de la Generalitat Valenciana


Sumari del DOGV 9570, del 06-04-2023 (2023/3370)

RESOLUCIÓ de 27 de març de 2023, del director general d'Administració Local, per la qual es publica la modificació dels estatuts de la Mancomunitat de Municipis de la Safor.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   9570

Data del DOGV
:   06-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3370


Data del document
:   27-03-2023

Organisme emissor
:   Presidència de la Generalitat

Tipus de document
:   Resolució

Correcció d'errades

RESOLUCIÓ de 27 de març de 2023, del director general d'Administració Local, per la qual es publica la modificació dels estatuts de la Mancomunitat de Municipis de la Safor. [2023/3370]  
La Mancomunitat de Municipis de la Safor, mitjançant acord del seu òrgan plenari adoptat en sessió de 31 de gener de 2022, va aprovar definitivament la modificació dels seus estatuts a fi d'adaptar-los a la Llei 21/2018, de 16 d'octubre, de la Generalitat, de mancomunitats de la Comunitat Valenciana i obtindre la qualificació d'àmbit comarcal.  
  
De conformitat amb el que es disposa en l'article 46.2 de la Llei 21/2018, de 16 d'octubre, es tracta d'una modificació d'estatuts de caràcter constitutiu i, per tant, s'ha tramitat pel procediment establit en l'article 46.3 de la citada Llei.  
Remesos l'expedient tramitat i els estatuts aprovats a aquesta Direcció General d'Administració Local, es comprova la seua adequació a la legislació vigent en matèria de règim local.  
De conformitat amb el que es disposa en l'article 12.2. de la Llei 21/2018, de 16 d'octubre, en relació amb l'article 39.2 de la Llei 39/2015, d'1 d'octubre, del procediment administratiu comú de les administracions públiques, l'eficàcia de la modificació estatutària queda demorada fins a l'obtenció del reconeixement del caràcter comarcal de la mancomunitat.  
Per això, de conformitat amb la Llei 21/2018, de 16 d'octubre, de la Generalitat, de mancomunitats de la Comunitat Valenciana i d'acord amb l'article 10 del Decret 169/2020, de 30 d'octubre, del Consell, modificat pel Decret 8/2022, d'11 de febrer, del Consell, d'aprovació del Reglament orgànic i funcional de la Presidència de la Generalitat, resolc:  
  
Primer  
Publicar en el Diari Oficial de la Generalitat Valenciana els estatuts de la mancomunitat «Mancomunitat de Municipis de la Safor» que figuren com a Annex, modificats per a la seua adaptació a la Llei 21/2018, de 16 d'octubre, de la Generalitat, de mancomunitats de la Comunitat Valenciana, i l'obtenció de la qualificació d'àmbit comarcal d'aquesta.  
  
  
Segon  
L'eficàcia de la modificació estatutària queda demorada fins a l'obtenció del reconeixement del caràcter comarcal de la mancomunitat, moment en què es procedirà a la inscripció de la modificació d'estatuts en el Registre d'Entitats Locals de la Comunitat Valenciana.  
  
Contra aquesta resolució es podrà interposar recurs d'alçada davant la Secretaria Autonòmica de Cohesió Territorial i Polítiques contra el Despoblament, en el termini d'un mes de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini sense haver-se interposat el recurs, la resolució serà ferma amb caràcter general.  
I això sense perjudici que els interessats puguen interposar qualsevol altre recurs que estimen oportú en defensa dels seus interessos.  
  
València, 27 de març de 2023.- El director general d'Administració Local: Adolfo Sanmartín Besalduch.  
  
  
  
  
ANNEX  
ESTATUTS DE LA MANCOMUNITAT DE MUNICIPIS   
DE LA SAFOR  
  
Índex  
Preàmbul  
Títol I. Disposicions generals  
Capítol I. Àmbit, naturalesa, objecte i fins  
Article 1. Àmbit  de la Mancomunitat i municipis que la integren  
  
Article 2. Naturalesa jurídica  
Article 3. Objecte i fins  
Capítol II. Seu i llengües oficials  
Article 4. Seu de la Mancomunitat  
Article 5. Llengües oficials  
Títol II. Prerrogatives, potestats i competències  
Article 6. Prerrogatives i potestats  
Article 7. Competències  
Títol III. Òrgans, atribucions i funcionament  
Capítol I. Organització de la Mancomunitat  
Article 8. Òrgans de la Mancomunitat   
Capítol II. El Ple  
Article 9. Membres del Ple  
Article 10. Cessament  
Article 11. Constitució del Ple  
Article 12. Funcions del Ple  
Capítol III. La Junta de Govern  Local  
Article 13. Composició i funcions  
Capítol IV. La Comissió Especial de Comptes  
Article 14. Composició i funcions  
Capítol V. La presidència i les vicepresidències  
Article 15. Elecció i cessament de la Presidència  
Article 16. Funcions de la Presidència  
Article 17. Vicepresidències de la Mancomunitat   
Capítol VI. Òrgans complementaris  
Article 18. Comissions de seguiment de serveis  
Article 19. Junta de Vicepresidències  
Capítol VII. Funcionament dels òrgans col·legiats  
Article 20. Sessions dels òrgans col·legiats  
Article 21. Funcionament del Ple  
Article 22. Funcionament d'altres òrgans col·legiats  
Capítol VIII. Reglament orgànic  
Article 23. Reglament orgànic de la Mancomunitat  
Títol IV. El personal al servei de la mancomunitat  
Capítol I. Règim jurídic del personal  
Article 24. Personal de la Mancomunitat  
Article 25. Serveis i col·laboracions entre entitats  
Article 26. Traspàs o cessió  
Article 27. Situació del personal en cas de dissolució de la Mancomunitat i de separació de municipis  
Article 28. Negociació col·lectiva  
Article 29. Lloc de prestació dels treballs  
Capítol II. Especialitats de llocs de treball  
Article 30. La Gerència de la Mancomunitat  
Article 31. Funcionaris amb habilitació de caràcter nacional  
Article 32. Personal propi  
Article 33. Personal eventual  
Títol V. Els serveis de la Mancomunitat  
Article 34. Els serveis de la Mancomunitat  
Títol VI. Recursos i règim econòmic  
Capítol I. Els recursos econòmics  
Article 35. Els recursos de la Mancomunitat  
Article 36. Aportacions dels municipis  
Article 37. Ingrés, forma i terminis de les aportacions econòmiques  
Capítol II. El pressupost i el patrimoni  
Article 38. El pressupost  
Article 39. El patrimoni  
Títol VII. Incorporació i separació de municipis  
Capítol I. Adhesió a la Mancomunitat  
Article 40. Adhesió de municipis a la Mancomunitat  
Capítol II. Separació de municipis de la Mancomunitat  
Article 41. Separació voluntària de municipis  
Article 42. Separació obligatòria de municipis  
Article 43. Liquidació econòmica dels municipis separats  
Títol VIII. Modificació dels Estatuts i dissolució de la Mancomunitat  
Capítol I. Modificació dels Estatuts  
Article 44. Modificació dels Estatuts  
Capítol II. Dissolució de l Mancomunitat  
Article 45. Causes de la dissolució  
Article 46. Procediment de dissolució  
Disposicions addicionals  
Primera  
Segona  
Disposició derogatòria única  
Disposicions finals  
Primera  
Segona  
Tercera  
  
  
PREÀMBUL  
  
Per acord del Ple de Consell adoptat el dia 26 de març de 1982 (Butlletí Oficial del Consell del País Valencià núm. 67, de 01.04.1982) va ser aprovada la constitució i els estatuts de la Mancomunitat de Municipis de la Safor, com a mancomunitat intermunicipal voluntària, a l'empara l'autonomia que la Constitució espanyola reconeix als ens locals per a la gestió dels seus respectius interessos, en el marc de l'organització territorial general.  
Des d'aquell moment els Estatus de la Mancomunitat de Municipis de la Safor han sigut objecte de diverses modificacions derivades, fonamentalment, de l'adhesió de nous municipis i de l'ampliació de competències, sent la última d'elles la homologada per la Ordre de 14 de gener de 2008, del conseller de Presidència i Vicepresident Primer del Consell (DOGV 5688, 25.01.2008).  
En l'actualitat, l'entrada en vigor de la Llei 21/2018, de 16 d'octubre, de la Generalitat, de mancomunitats de la Comunitat Valenciana ha creat un nou marc jurídic més complet per a aquests entitats associatives, en quedar derogats els preceptes reguladors de les mancomunitats de la Llei 8/2020, de 23 de juny, de règim local de la Comunitat Valenciana, alhora que ha obert un nou horitzó en la gestió administrativa dels interessos i la prestació dels serveis locals, en ser el seu objectiu el de fomentar el desenvolupament de les mancomunitats i dels municipis, configurant a éstes com un eix bàsic en la prestació de serveis als ciutadans, mitjançant el desenvolupament d'una autèntica cultura associativa com a base per a incrementar l'eficiència i eficàcia de dita prestació i com una referència bàsica per a les polítiques de la Generalitat i la resta d'administracions de la Comunitat Valenciana.  
  
Amb aquesta finalitat la Llei contempla, junt a les mancomunitats de règim ordinari, la regulació de les noves mancomunitats d'àmbit comarcal i tracta de configurar-les. d'acord amb el propi preàmbul de la llei, com a una peça bàsica en una doble vessant: d'una banda, com estructura associativa estable i sòlida per a la millora dels serveis oferits als ciutadans i de la seua participació en els assumptes públics, i per altra, la de convertir-les en la referència bàsica per a la implementació de les polítiques i serveis de la resta d'administracions públiques de la Comunitat Valenciana.  
És per això que es fa necessària una revisió integral dels Estatuts de la  Mancomunitat de Municipis de la Safor, amb la finalitat no sols d'adaptar el seu contingut a l'actual marc normatiu sinó, especialment, de poder assolir la qualificació de mancomunitat d'àmbit comarcal per tal de dotar a la comarca de La Safor d'un organisme supramunicipal que gestione, rendibilitze i ordene tots aquells serveis i recursos que necessiten els pobles que la integren, que vetlle per l'àmbit comarcal en el sentit de vertebrar la comarca com a comunitat natural i històrica, integrant i integradora del nostre país, i que la potencie com un àrea adequada per a la gestió i execució de plans, projectes i obres i per a la prestació de serveis amb un desenvolupament social i econòmic sostenible, equilibrat i igualitari dels municipis que la integren i els respectius territoris.  
  
  
TÍTOL I  
Disposicions generals  
  
CAPÍTOL I  
Àmbit, naturalesa, objecte i fins  
  
Article 1. Àmbit de la Mancomunitat i municipis que la integren  
1. Els municipis que històricament han integrat la comarca de la Safor, emparant-se amb el que disposa l'ordenament jurídic vigent, es podran adherir a aquesta mancomunitat. Totes les referències efectuades en aquests estatuts a municipis, alcaldes i plens, per a les entitats locals menors s'entendran referides a entitats locals menors, presidents i juntes veïnals, respectivament.  
2. Els municipis d'Ador, Alfauir, Almiserà, Almoines, l'Alqueria de la Comtessa, Barx, Bellreguard, Beniarjó, Benifairó de la Valldigna, Beniflà, Benirredrà, Castellonet de la Conquesta, Daimús, Gandia, Guardamar de la Safor, la Font d'En Carròs, Llocnou de Sant Jeroni, Miramar, Oliva, Palma de Gandía, Palmera, Piles, Potries, Rafelcofer, el Real de Gandia, Ròtova, Simat de la Valldigna, Tavernes de la Valldigna, Vilallonga  Xeraco i Xeresa, constituïxen la Mancomunitat de Municipis la Safor.  
  
Article 2. Naturalesa jurídica  
La Mancomunitat, administració pública local, és una entitat territorial amb personalitat jurídica i capacitat d'obrar plena i independent de la dels municipis que la integren, per a l'exercici dels seus fins específics.  
  
Article 3. Objecte i fins de la Mancomunitat  
1. La Mancomunitat de la Safor té com a objecte la defensa i la promoció dels interessos comuns dels municipis que la integren i l'organització i prestació mancomunada de totes aquelles activitats que tinga assumides, de conformitat amb aquests estatuts. Podrà promoure, executar i prestar totes aquelles actuacions, obres o serveis, públics o privats, que contribuïsquen a satisfer les necessitats i aspiracions dels municipis integrants.  
2. La Mancomunitat assumeix entre els seus fins la gestió mancomunada de l'execució d'obres i la prestació de serveis comuns adequats per als interessos supramunicipals del seu territori i el foment del seu desenvolupament local i dels municipis que la integren.  
  
  
CAPÍTOL II  
Seu i llengües oficials  
  
Article 4. Seu de la Mancomunitat  
La Mancomunitat de Municipis de la Safor té la seu a la ciutat de Gandia, on estaran ubicats els seus òrgans de govern i administració.  
  
  
Article 5. Llengües oficials  
El valencià és la llengua pròpia de la Mancomunitat de la Safor. És la llengua utilitzada en el seu funcionament ordinari. La documentació de la Mancomunitat es redactarà en valencià, sense perjuí del compliment i el respecte de la normativa sobre ús de les dos llengües cooficials a la Comunitat Valenciana i de la confecció de documents en altres idiomes per estar dirigits fora de la Comunitat Valenciana i/o de l'Estat espanyol.  
  
  
TÍTOL II  
 Prerrogatives, potestats i competències  
  
Article 6. Prerrogatives i potestats  
1. La Mancomunitat té facultat per a intervindre en totes les matèries atribuïdes als municipis, especialment quan l'exercici d'eixes facultats es faça a un àmbit superior al municipal.  
2. Els municipis adherits, davant de la necessitat o conveniència de realitzar actuacions i/o de prestar serveis, amb un àmbit territorial superior al d'un municipi, consideraran prioritàriament l'atenció d'eixa necessitat des de l'ens comarcal que és la Mancomunitat, a la qual hauran de donar audiència abans de resoldre eixe respecte.  
3. La Mancomunitat es postula davant de les altres administracions públiques territorials com a ens apte i idoni per a l'atenció de necessitats, la realització d'actuacions i/o prestació de serveis, amb un àmbit territorial superior al d'un municipi.  
4. La Mancomunitat podrà assumir la delegació d'atribucions, funcions o serveis, ja siguen de simple tramitació o informació o siguen resolutives, que a favor seu aprove la Generalitat Valenciana o altres administracions públiques.  
5. La Mancomunitat, per al compliment del seu objecte, podrà exercir i desenvolupar en tot el seu àmbit competencial i territorial d'actuació totes les potestats, facultats i funcions atribuïdes als municipis, en la condició d'ens públic territorial. Entre altres les següents:  
  
a) Potestats reglamentaria i d'autoorganització.  
b) Potestats tributària i financera.  
c) Potestat de programació o planificació.  
d) Potestats expropiatòria i d'investigació, delimitació i recuperació d'ofici dels seus béns.  
e) Presumpció de legitimitat i executivitat dels seus actes.  
f) Potestats d'execució forçosa i sancionadora.  
g) Potestat de revisió d'ofici dels seus actes i acords.  
h) Prelacions i preferències i la resta de prerrogatives reconegudes en la hisenda pública per als seus crèdits sense perjuí de les que corresponguen a les hisendes de l'Estat, de les comunitats autònomes i dels municipis, així com la inembargabilitat dels seus béns i drets en els termes que preveuen les lleis.  
i) Qualsevol altra potestat o facultat reconeguda a favor dels municipis que puga resultar convenient o necessària per al compliment dels fins de la Mancomunitat.  
6. Dins de l'àmbit de les seues competències i d'acord amb la normativa d'aplicació, la Mancomunitat podrà subscriure convenis, contractes, acords i formar consorcis amb l'Estat, la comunitat autònoma, la província, els municipis altres mancomunitats y amb les demés entitats de dret públic o provat, per a la realització de les funcions que li són pròpies, així com regular la col·laboració amb les referides entitats per a la prestació dels serveis i el compliment dels fins que depenguen d'éstes i que siguen d'interés per a la mancomunitat i les entitats locals que la integren.  
7. Així mateix, entre la mancomunitat i els municipis associats podrà acordar-se la comanda de gestió de determinades activitats de caràcter material, tècnic o de serveis a realitzar per el personal de l'administració encomanada, mitjançant l'oportú conveni regulador que haurà de definir l'activitat objecte de comanda, el seu abast, el sistema d'exercici d'activitats, contraprestació econòmica a satisfer per la part beneficiària i termini de vigència.  
  
Article 7.  Competències  
1. La Mancomunitat podrà gestionar activitats i prestar serveis en totes aquelles matèries i competències en què la legislació vigent admet que els municipis actuen mancomunadament, així com en aquelles que li puguen delegar altres administracions públiques, dins de les àrees materials o de treball que es relacionen seguidament:  
a) Àrea de sostenibilitat mediambiental, gestió dels residus sòlids urbans i del cicle de l'aigua.  
b) Àrea de seguretat, policia local, guarderia rural i emergències.  
c) Àrea de sanitat  i benestar social  
d) Àrea de cultura, joventut, educació i esportiva  
e) Àrea de foment econòmic i desenvolupament local  
f) Àrea d'urbanisme, vivenda i ordenació del territori  
g) Àrea d'infraestructures, dotacions i equipaments  
h) Àrea de participació ciutadana,  igualtat, informació i comunicació  
i) Àrea de contractació i gestió administrativa i modernització  
2. Cadascuna de les àrees anteriors comprendrà, entre altres, els següents serveis i activitats de competència municipal, que podran ser gestionats i prestats per la Mancomunitat, sense perjudici d'aquelles altres que li puguen ser delegades:  
a) Àrea de sostenibilitat mediambiental, gestió dels residus sòlids urbans i del cicle de l'aigua:  
- Protecció del medi ambient, educació i sensibilització  
- Gestió dels residus sòlids urbans.  
- Protecció contra la contaminació acústica, lumínica i atmosfèrica.  
- Abastiment d'aigua potable a domicili, clavegueram, evacuació i tractament d'aigües residus, abocaments i vessaments.  
- Neteja viària.  
- Enllumenat públic.  
b) Àrea de seguretat, policia local, guarderia rural i emergències:  
- Seguretat ciutadana i policia local.  
- Protecció civil i emergències.  
- Prevenció i extinció d'incendis.  
c) Àrea de sanitat  i benestar social:  
- Avaluació i informació de situacions de necessitat social i l'atenció immediata a persones en situació o risc d'exclusió social; dependència.  
- Immigració.  
- Protecció de la salubritat pública.  
- Sanitat i salut, activitats de promoció i prevenció, campanyes i lluita contra plagues.  
- Sanitat i protecció animal, recollida, transport, atenció, defensa i custòdia d'animals abandonats.  
- Cementeris i activitats funeràries.  
d) Àrea de cultura, joventut, educació i esportiva:  
- Promoció de l'esport i instal·lacions esportives i d'ocupació del temps lliure,  
- Promoció de la cultura i equipaments culturals;  
- Participació en la vigilància del compliment de l'escolaritat obligatòria i cooperació amb les Administracions educatives corresponents en l'obtenció dels solars necessaris per a la construcció de nous centres docents.  
- Conservació, manteniment i vigilància dels edificis de titularitat local destinats a centres públics d'educació infantil, d'educació primària o d'educació especial;  
- Infantesa, joventut, gent major  
- Arxiu històric  
- Promoció del valencià  
e) Àrea de foment econòmic i desenvolupament local:  
- Agencia de desenvolupament local, promoció socioeconòmica i foment de l'ocupació  
- Informació i promoció turística  
- Informació i promoció de l'activitat industrial, comercial i agrícola.  
- Informació, defensa i formació de consumidors  
- Gestió de projectes i fons europeus  
- Abastos, llotges, fires i mercats  
- Comerç no sedentari  
f) Àrea d'urbanisme, vivenda i ordenació del territori:  
- Planejament, gestió, execució i disciplina urbanística.  
- Protecció i gestió del Patrimoni històric.  
- Promoció i gestió de la vivenda de protecció pública amb criteris de sostenibilitat financera.  
- Conservació i rehabilitació de l'edificació.  
g)  Àrea d'infraestructures, dotacions i equipaments:  
- Infraestructura viària, pavimentació de vies públiques,  accés als nuclis de població  
- Trànsit, estacionament de vehicles i mobilitat  
- Transporte col·lectiu urbà;  
- Parques i jardins públics.  
h) Àrea de participació ciutadana,  igualtat, informació i comunicació:  
- Promoció de la participació dels ciutadans en l'ús eficient i sostenible de les tecnologies de la informació i les comunicacions.  
  
- Actuacions en la promoció de la igualtat entre homes i dones, així com contra la violència de gènere.  
i) Àrea de contractació i gestió administrativa i modernització:  
- Gestions administratives, estadística, arxius, assistència i serveis informàtics.  
- Contractació, centrals de contractació i acords marc destinats als municipis mancomunats.  
- Recursos humans, selecció i formació.  
- Assistència tècnica i jurídica als municipis en les matèries que gestionen com a competència pròpia.  
- Gestió, liquidació, recaptació en voluntària i/o en executiva i inspecció de qualsevol tipus d'ingrés de dret públic o privat, inclosa la gestió de sancions en matèria de trànsit u altres matèries.  
  
  
TÍTOL III  
 Òrgans, atribucions i funcionament  
  
CAPÍTOL I  
Organització de la Mancomunitat  
  
Article 8. Òrgans de la Mancomunitat   
1. Els òrgans de govern i administració de la Mancomunitat seran representatius dels ajuntaments mancomunats per mitjà de la participació de l'alcalde i de la resta dels seus representants. En la composició dels diferents òrgans caldrà garantir els drets de participació de les diferents formacions i agrupacions polítiques presents en el ple de la mancomunitat.  
2. Són necessaris en la Mancomunitat els següents òrgans de govern i administració:  
a) El Ple  
b) La Presidència  
c) La Vicepresidència o vicepresidències  
d) La Junta de Govern  
e) Comissió especial de comptes  
3. Així mateix, podran constituir-se òrgans de control i de participació, entre d'altres:  
a) Comissions de seguiment de serveis.  
b) Junta de Vicepresidències.  
c) Òrgans complementaris en forma de consells sectorials o altres òrgans semblants per a integrar i facilitar la participació ciutadana en els diferents àmbits d'activitat a la comarca.  
  
  
CAPÍTOL II  
El Ple  
  
Article 9. Membres del Ple  
1. El Ple estarà integrat pels representats de tots els municipis mancomunitats i presidit per la presidència de la Mancomunitat.  
  
2. Cadascun dels municipis integrants de la Mancomunitat estarà representat en el Ple per l'alcalde o l'alcaldessa, que serà el vocal nat, juntament amb un nombre de representants addicionals, els vocals electes, que seran elegits en atenció a la població del municipi, segons l'escala prevista en l'apartat següent.  
3. Tots els municipis i entitats locals integrants de la mancomunitat tindran dret, almenys, a un representant, que formarà part del Ple d'aquesta. El nombre de representants s'incrementarà addicionalment, per trams de població, segons la següent escala:  
- Fins a 5.000 habitants: 1.  
- De 5.001 a 15.000: 2.  
- De 15.001 a 30.000: 3.  
- A partir de 30.001 habitants, per cada 20.000 habitants: 1 representant addicional.  
4. L'elecció del total de representants de cadascuna de les entitats s'efectuarà en els Plens respectius mitjançant votació secreta, i caldrà comunicar el resultat d'aquesta elecció a la Mancomunitat en un termini no superior a dos mesos des de la constitució dels Ajuntaments o l'acord de modificació dels seus representants.  
  
Article 10. Cessament  
1. La pèrdua de la condició d'alcalde comporta el cessament com a representant de l'ajuntament en la mancomunitat, les funcions del qual seran assumides per qui legalment el substituïsca.  
2. Els representants electes perdran la seua condició per acord de modificació adoptat pel Ple de l'ajuntament respectiu, per renúncia i per pèrdua de la condició de regidor.  
En els casos de pèrdua de la condició de regidor i de renuncia, les seues funcions seran assumides per aquells que li seguisquen en número de vots en el ordre de la votació realitzada en el seu moment en el respectiu ple.  
3. Quan la pèrdua de la condició de titular d'aquests òrgans es produïsca per extinció del mandat, continuaran en funcions solament per a l'administració ordinària  fins la presa de possessió dels seus successors.  
4. Si l'ajuntament deixa de ser membre de la Mancomunitat, els seus representants perdran la condició de vocal.  
  
Article 11. Constitució del Ple  
1. Després de la realització d'eleccions municipals, i una vegada els ajuntaments hagen comunicat a la Mancomunitat els seus representants, el president en funcions convocarà la sessió plenària per a la constitució i elecció de la Presidència.  
Aquesta sessió tindrà lloc en el període dels tres mesos següents a la constitució dels ajuntaments. Si no es convoca en el termini assenyalat, quedarà automàticament convocada a les dotze hores del primer dissabte hàbil posterior a l'últim dia hàbil del termini assenyalat, en el lloc de realització habitual de les sessions plenàries de constitució de la Mancomunitat. El secretari de la Mancomunitat notificarà la convocatòria i inclourà en l'ordre del dia la constitució i l'elecció de la Presidència.  
2. El Ple, en la sessió d'organització, considerarà, específicament, les atribucions a delegar en la Presidència i/o en la Junta de Govern, per a afavorir el bon funcionament de l'organització de la Mancomunitat, sense perjuí del seu control pel Ple.  
3. Finalitzat el mandat dels ajuntaments, els òrgans de la mancomunitat continuaran en funcions per a l'administració ordinària d'assumptes fins la constitució dels nous òrgans, sense que en cap cas puguen adoptar acords per als que es precise majoria qualificada.  
  
4. El Ple de la Mancomunitat podrà realitzar sessions en la seu de la Mancomunitat i també a la Casa Consistorial o lloc habilitat a aquest efecte, dels municipis integrants.  
  
Article 12. Funcions del Ple  
1. Corresponen al Ple de la Mancomunitat les atribucions que li conferisquen aquests estatus i la normativa que siga d'aplicació i, en tot cas, les següents:  
a) Elegir el President i la resta dels òrgans unipersonals de la mancomunitat.  
b) Proposar i aprovar les modificacions dels estatuts.  
c) Aprovar i modificar les ordenances de la Mancomunitat i el seus reglaments orgànics.  
d) Proposar el canvi de denominació de la Mancomunitat i l'adopció o modificació dels seus símbols o ensenyes.  
e) Aprovar els pressupostos i el compte general de la Mancomunitat.  
f) Proposar la incorporació de nous membres a la Mancomunitat i comprovar la concurrència dels pressupòsits necessaris per a la separació voluntària dels seus membres i, si escau, acordar-ne la separació obligatòria.  
g) Acordar la dissolució de la Mancomunitat i nomenar els vocals de la comissió liquidadora, així com l'aprovació de la proposta efectuada per esta.  
h) Fixar anualment les aportacions econòmiques dels municipis integrants de la Mancomunitat.  
j) Emetre informe sobre l'acord inicial de separació de qualsevol dels seus membres.  
k) La votació sobre la moció de censura de la presidència de la Mancomunitat i sobre la qüestió de confiança plantejada per la mateixa, que seran públiques i es realitzaran mitjançant crida nominal i es regiran per allò que disposa la legislació electoral general.  
g) Aquelles altres atribucions que han de correspondre al ple per exigir la seua aprovació una majoria especial.  
2. Així mateix, corresponen al Ple de la Mancomunitat totes les atribucions que la normativa vigent en matèria de règim local atribueix al Ple dels ajuntaments de municipis de règim comú, amb les adaptacions pertinents al règim propi de les mancomunitats.  
  
  
CAPÍTOL III  
La Junta de Govern  Local  
  
Article 13. Composició i funcions  
1. La Junta de Govern Local és un òrgan d'assistència al ple, a la presidència, a les vicepresidències i a la resta d'òrgans de govern i de gestió de la Mancomunitat, i estarà integrada per la presidència, les vicepresidències i un nombre de representants dels municipis mancomunats integrants no superior a un terç del nombre total de membres del ple.  
2. Els vicepresidents seran elegits pel Ple i la resta d'integrants seran designats per la Presidència, que haurà de respectar en el nomenament la proporcionalitat i diversitat  política i poblacional existent al Ple.  
  
3. La presidència de la Junta de Govern correspondrà al titular de la presidència de la Mancomunitat.  
4. Les atribucions de la Junta de Govern seran les següents:  
a) Assistir a la presidència i a la resta d'òrgans de la mancomunitat en les seues atribucions, així com  la consulta i informe previ d'assumptes de la competència del Ple si així ho disposa aquest òrgan.   
b) Exercir les competències que la presidència o el ple li hagen delegat.  
c) Aquelles que li atribuïsca la normativa vigent.   
  
  
CAPÍTOL IV  
La Comissió Especial de Comptes  
  
Article 14. Composició i funcions  
1. La composició de la Comissió Especial de Comptes s'acomodarà a la propor­cio­nalitat existent entre les diferents formacions i/o agrupacions polítiques presents en el ple de la mancomunitat, i podrà optar-se bé per repartir els llocs de manera que la formació de majories siga la mateixa que en el Ple o bé per assignar un número de membres igual per a cada formació o agrupació, aplicant-se el sistema de vot ponderat.  
  
2. Correspon a la Comissió Especial de Comptes l'examen, estudi i informe dels comptes, pressupostaris i extrapressupostaris, que haja d'aprovar el ple de la mancomunitat i, en especial, del compte general que ha de rendir aquesta entitat.  
3. Haurà de reunir-se necessàriament abans de l'1 de juny de cada any per a examinar i informar els comptes generals de la mancomunitat i podrà celebrar reunions preparatòries si així ho decideix la presidència o ho sol·licita una quarta part almenys del nombre legal de membres de la mancomunitat.  
  
  
CAPÍTOL V  
La presidència i les vicepresidències  
  
Article 15. Elecció i cessament de la Presidència  
1. La Presidència de la Mancomunitat serà elegida en la sessió constitutiva del Ple de la Mancomunitat entre els vocals que la integren, per majoria absoluta dels membres de dret.  
2. Si cap candidat obté majoria absoluta en primera votació, es farà una segona votació en la mateixa sessió entre els dos candidats que hagen obtingut el major nombre de vots. Resultarà elegit el candidat que obtinga el vot de la majoria simple dels membres. En cas d'empat, resultarà elegit el de major edat.  
3. El titular de la Presidència deixarà de ser-ho per les següents causes:  
a) En perdre la condició de vocal.  
b) Per renúncia a la Presidència, que l'haurà de formular per escrit davant del Ple de la Mancomunitat, el qual adoptarà un acord de coneixement i elecció de nou titular de la Presidència.  
c) Pels mateixos motius i en els mateixos termes que la legislació de règim local preveu per a la pèrdua de l'alcaldia de les corporacions locals.  
  
Article 16. Funcions de la Presidència  
1. Corresponen a la Presidència de la Mancomunitat les atribucions que li conferisquen aquests estatus i la normativa que siga d'aplicació i, en tot cas, les següents:  
a) Presidir tots els seus òrgans col·legiats de la Mancomunitat.  
b) Representar la Mancomunitat.  
c) Dirigir el govern i administració de la Mancomunitat.  
d) Convocar, presidir i alçar les sessions del Ple, de la Junta de Govern i de qualssevol altres òrgans de l'entitat.  
e) Decidir els empats amb vot de qualitat una vegada realitzada la segona votació, si persisteix l'empat.  
f) Exercir la prefectura del personal al servei de la mancomunitat.  
g) Dirigir, inspeccionar i impulsar els serveis, obres i activitats de la Mancomunitat.  
h) Aquelles altres que corresponen a la mancomunitat i la normativa d'aplicació, la de règim local o aquests estatuts no atribuïsquen a altres òrgans de l'entitat.  
2. Així mateix, corresponen a la Presidència de la Mancomunitat totes les atribucions que la normativa vigent en matèria de règim local atribuïx a l'alcaldia dels ajuntaments de municipis de règim comú, amb les adaptacions pertinents al règim propi de les mancomunitats.  
  
3. La Presidència pot delegar l'exercici de les seues atribucions, de conformitat amb el que preveu la normativa vigent en matèria de règim local per a la delegació d'atribucions en els alcaldes dels ajuntaments, excepte les de decidir els empats amb el vot de qualitat i aquelles altres excepcions que la normativa vigent contempla per a  les delegacions dels alcaldes en els ajuntaments.  
  
 Article 17. Vicepresidències de la Mancomunitat   
1. La mancomunitat comptarà amb almenys una vicepresidència i fins un màxim de tres, segons determine el reglament orgànic o l'acord plenari adoptat a aquest efecte, els titulars dels quals han de pertànyer a la Junta de Govern Local.  
2. L'elecció de la titularitat de la vicepresidència o vicepresidències es realitzarà pel ple de la mancomunitat, mitjançant votació secreta. Els titulars hauran de ser vocals membres del Ple, i en cas nomenar-se més d'una vicepresidència, hauran de formar part de formacions o agrupacions polítiques diferents i pertànyer a municipis diferents.  
  
3. La titularitat de la vicepresidència es perd per renúncia expressa manifestada per escrit, per pèrdua de la condició de regidor del municipi, i per revocació del nomenament acordada pel Ple, que precisarà d'una nova elecció i nomenament del titular successor.  
  
  
CAPÍTOL VI  
Òrgans complementaris  
  
 Article 18. Comissions de seguiment de serveis  
1. El reglament de cada servei mancomunat, o en el seu defecte, l'acord del Ple adoptat amb aquesta finalitat, podrà contemplar la constitució d'una comissió de seguiment d'un o més serveis gestionats per la Mancomunitat, i regularà el seu funcionament com a òrgan consultiu i deliberant, per a estudiar, debatre i informar els assumptes relacionats en el seu àmbit material, així com el seguiment de la seua gestió, sempre que l'entitat i el volum de les qüestions plantejades en relació amb el servei ho requerisquen.  
2. Així mateix el reglament orgànic de la Mancomunitat o, en el seu defecte, l'acord del Ple adoptat per majoria absoluta dels membres de dret, podrà previndre la creació de comissions de seguiment de tots els serveis o activitats inclosos dins d'una mateixa àrea material de competències, d'acord amb l'agrupació efectuada en l'article 7 dels presents estatus.  
3. La representació en aquests comissions correspondrà als municipis adherits que participen en el referit servei, en proporció a la seua participació en el servei.  
  
Article 19. Junta de Vicepresidències  
1. En cas de nomenar-se tres titulars vicepresidents, podrà constituir-se la Junta de Vicepresidències, integrada per les tres vicepresidències i presidida pel president o presidenta de la Mancomunitat, amb les següents funcions:  
- Accedir a les informacions que la presidència els proporcione per a donar-li difusió entre els membres de la formació política a la que pertany cada titular.  
- Canalitzar les peticions de les formacions polítiques en relació amb el seu funcionament i la participació en els debats corporatius.  
- Consensuar els punts de l'ordre del dia i les corresponents propostes d'acord, així com el  règim dels debats i deliberacions en les sessions del Ple.  
2. Així mateix, la presidència en qualsevol moment podrà convocar aquest òrgan per a informar o consultar qualsevol assumpte d'interès general que afecte el funcionament de la Mancomunitat o als serveis que gestiona.  
3. La Junta de Vicepresidències tindrà caràcter d'òrgan complementari i deliberant i en les seues sessions no s'adoptaran acords ni resolucions amb força vinculant per a tercers.  
  
CAPÍTOL VII  
Funcionament dels òrgans col·legiats  
  
Article 20. Sessions dels òrgans col·legiats  
1. Els òrgans col·legiats de la mancomunitat funcionaran en règim de sessions ordinàries i extraordinàries, i éstes últimes podran ser, en el seu cas, urgents.  
2. El règim de sessions dels òrgans col·legiats es regirà per  les normes contemplades als presents estatuts i, en allò no previst,  pel reglament orgànic de la mancomunitat o per acord plenari aprovat per majoria absoluta i, en el seu defecte, per allò previst per als municipis en la normativa de règim local.  
  
Article 21. Funcionament del Ple  
Al Ple serà aplicable el règim de funcionament que la normativa vigent en matèria de règim local preveu per al Ple dels ajuntaments, amb les particularitats següents:  
1. Periodicitat i convocatòria:  
a) Les sessions ordinàries tindran lloc com a mínim una vegada per trimestre. Les extraordinàries quan així ho decidisca la Presidència o ho sol·licite, almenys, la quarta part del nombre legal de vocals del Ple.  
b) Les sessions del Ple es convocaran almenys amb tres dies hàbils d'antelació, excepte les extraordinàries urgents.  
c) La notificació de les convocatòries es podrà fer via electrònica, per correu o per qualsevol altre mitjà que deixen constància de la seua recepció. Podrà fer-se individualment a l'integrant de l'òrgan col·lectiu o es podrà remetre a l'ajuntament de què forme part. S'adoptaran mesures per a facilitar l'accés dels vocals a la informació relativa als assumptes inclosos en l'ordre del dia.  
2. Quòrum de les sessions:  
El Ple es constituïx vàlidament amb l'assistència d'un terç del nombre legal dels seus integrants.  
En tot cas es requereix l'assistència el President o Presidenta i del secretari o secretària de la Mancomunitat o de les persones que legalment els substituïsquen  
3. Votacions:  
a) A cadascun dels representants li correspon un vot amb el mateix valor. El vot dels representats municipals en la Mancomunitat, serà personal e indelegable.  
b) És necessari el vot favorable de la majoria absoluta dels membres de dret per a l'adopció dels acords en les matèries següents:  
  
- La modificació dels estatuts.  
- L'aprovació i modificació del reglaments orgànic de la Mancomunitat.  
- L'adhesió i separació dels municipis.  
- La dissolució de la Mancomunitat, el nomenament dels vocals membres de la comissió liquidadora, així com l'aprovació de la proposta efectuada per esta.  
- Les restants determinades per aquests Estatuts.  
- Aquelles matèries en què la normativa vigent exigisca el vot favorable de la majoria absoluta per a l'adopció d'acords per als municipis.  
  
  
Article 22. Funcionament d'altres òrgans col·legiats  
A la resta d'òrgans col·legiats els serà aplicable el règim de funcionament regulat en el Reglament Orgànic de la Mancomunitat o, en el seu defecte, en l'acord del Ple o reglament de creació, aplicant-se subsidiàriament allò previst en la normativa vigent en matèria de règim local.  
  
  
  
CAPÍTOL VIII  
El Reglament orgànic  
  
Article 23. Reglament orgànic de la Mancomunitat  
El Ple de la Mancomunitat, mitjançant acord adoptat per majoria absoluta dels membres de dret, podrà aprovar el reglament orgànic, que desenvoluparà i concretarà la composició, organització i funcionament dels òrgans de govern i d'administració de la Mancomunitat, amb la limitació de complir i respectar el que disposen els presents estatuts i la normativa de règim local aplicable a  les mancomunitats.  
  
  
  
TÍTOL IV  
El personal al servei de la Mancomunitat  
  
CAPÍTOL I  
Règim jurídic del personal  
  
Article 24. El personal de la Mancomunitat  
1. En la condició d'entitat local territorial, a la Mancomunitat li serà d'aplicació tota la normativa vigent en cada moment per a les entitats locals en matèria de personal, amb les adaptacions pertinents al règim propi de les mancomunitats i allò previst a aquests estatuts i al reglament orgànic.  
2. El personal de la Mancomunitat podrà estar format per:  
- Funcionaris amb habilitació de caràcter nacional.  
- Personal funcionari de carrera  
- Personal funcionari interí.  
- Personal laboral, ja siga fix, per temps indefinit o temporal  
- Personal funcionari o laboral cedit pels Ajuntaments mancomunats.  
- Personal eventual.  
  
Article 25. Serveis i col·laboracions entre entitats  
1. Podran prestar serveis en la mancomunitat els empleats dels municipis que la integren i d'altres administracions públiques, en el marc de les relacions de cooperació i col·laboració, sempre que s'autoritze de manera expressa per les dos entitats i de conformitat amb la normativa bàsica i autonòmica en matèria de funció pública.  
2. Així mateix, la Mancomunitat podrà autoritzar la col·laboració d'algun dels seus empleats amb qualsevol dels ajuntaments dels municipis integrants o amb qualsevol de les entitats públiques en que hi participe. La col·laboració podrà ser de la totalitat o de part de la jornada de l'empleat i tindrà per objecte únicament tasques relacionades amb els serveis prestats per la Mancomunitat. Aquesta col·laboració requerirà la conformitat de l'interessat, l'acord d'ambdós entitats i la concreció de les despeses que s'han d'assumir per cada una d'aquests, pel cost de l'empleat.  
  
Article 26. Traspàs o cessió  
Les entitats locals integrants i també altres administracions públiques podran cedir o rebre personal de la Mancomunitat, si hi ha acord d'ambdues parts. En qualsevol cas, la cessió de personal comportarà l'obligació de l'entitat cedent de reincorporar el personal traspassat en el cas que d'extinció o finalització del servei al que eixe personal estiga adscrit. En el cas de generar-se qualsevol tipus d'indemnització a favor del personal, l'entitat cedent haurà d'assumir l'import, total o parcial, que a ella li corresponga.  
En tot cas, la cessió o el traspàs del personal per part dels municipis adherits a la mancomunitat comporta l'obligació de l'ajuntament de reincorporar a aquest personal, en cas que el servei mancomunat s'haja extingit o finalitzat.  
  
Article 27. Situació del personal en cas de dissolució de la Mancomunitat i de separacíó de municipis  
1. En cas de produir-se la dissolució de la Mancomunitat, el personal que estiga al seu servei quedara incorporat a les entitats locals que formaren part, d'acord amb allò que disposa l'article 46 d'aquests estatuts.  
2. Així mateix, en el cas que el personal de la Mancomunitat quede afectat en els supòsits de separació de municipis, la situació serà resolta d'acord amb allò que disposa l'article 43 d'aquests estatuts, havent de quedar garantits els seus drets de conformitat amb allò que disposa la legislació en matèria de funció pública.  
  
Article 28. Negociació col·lectiva  
La mancomunitat constituirà la mesa general de negociació prevista en la normativa específica sobre negociació col·lectiva a fi de garantir una política de participació amb la representació sindical per a fixar condicions de treball que permeten desenrotllar programes i projectes d'eficàcia i eficiència dels serveis públics de la seua compe­tèn­cia.  
  
  
Article 29. Lloc de prestació dels treballs  
1. Amb caràcter general, el personal de la Mancomunitat, ja siga propi o cedit, prestarà els seus serveis en les oficines habilitades a aquest efecte on radica la seua seu.  
2. No obstant això, el que disposa l'apartat anterior i amb independència dels convenis, acords i normes pels quals es regisquen les relacions entre la Mancomunitat i els Ajuntaments que la integren, la primera podrà encomanar al seu personal la realització de treballs en qualsevol lloc del seu àmbit territorial, fins i tot en les oficines dels esmentats ajuntaments, quan aquests l'autoritzen.  
  
  
CAPÍTOL II  
Especialitats de llocs de treball  
  
Article 30. La Gerència de la Mancomunitat  
Amb la finalitat d'aconseguir una gestió i direcció executiva operativa i eficient,  podrà crear-se ell lloc de treball de la Gerència de la Mancomunitat, que assumirà les funcions directives professionals que li assigne el corresponent instrument d'ordenació del personal, i podrà ser proveït per personal funcionari o laboral propi o aliè a la Mancomunitat.  
  
Entre les funcions encomanades a aquest lloc de treball figuraran especialment les d'impuls i assegurament de la continuïtat dels serveis i de l'activitat de la mancomunitat.  
  
Article 31. Funcionaris amb habilitació de caràcter nacional  
1. En la Mancomunitat existirà, almenys, un lloc de treball reservat a funcionaris d'administració local amb habilitació de caràcter estatal al qual correspondran l'exercici de les funcions públiques necessàries previstes en la legislació bàsica de règim local relatives a la fe pública i l'assessorament legal preceptiu, així com el control i fiscalització interna de la gestió economicofinancera i pressupostària i la comptabilitat, tresoreria i recaptació.  
2. La creació i classificació del lloc o llocs reservats a funcionaris amb habilitació de caràcter nacional correspondrà a l'òrgan autonòmic competent en matèria d'adminis­tració local, a proposta d'aquesta entitat.  
  
Article 32. Personal propi  
1. La selecció i règim jurídic del personal propi, així com la provisió dels llocs de treball existents, es regirà, igual que per a la resta de les corporacions locals, pel que s'estableix en la normativa bàsica sobre funció pública, règim local i resta de la legislació aplicable.  
  
2. El Ple de la Mancomunitat aprovarà anualment, juntament amb el pressupost, la corresponent plantilla de personal propi i la relació de llocs de treball existents en la seua organització, que ha de contindre tots els llocs reservats a personal funcionari, laboral i la resta de personal.  
  
3. La mancomunitat, en funció de les seues necessitats, farà públiques les seues ofertes d'ocupació pública, d'acord amb les criteris fixats per la normativa de funció pública d'aplicació.  
4. La mancomunitat podrà autoritzar l'aplicació o la utilització de les borses de treball temporal que aquesta tinga aprovades i en vigor per qualsevol ajuntament integrant o per qualsevol altra entitat pública en què tinga participació estatutària, sempre que així haja sigut acordat en l'àmbit de negociació de l'entitat sol·licitant.  
  
  
Article 33. Personal eventual  
1. En el seu cas, el nombre, les característiques i les retribucions del personal eventual seran determinats pel Ple de la Mancomunitat al començament del seu mandat, amb subjecció al que, sobre això, dispose la legislació de règim local.  
2. El nomenament i cessament d'aquests funcionaris és lliure i correspon a la presidència de la Mancomunitat. Aquest personal cessarà automàticament, en tot cas, quan es produïsca el cessament o expire el mandat de l'autoritat a la qual presten la seua funció de confiança o assessorament.  
3. El número de lloc de treball que corresponga ocupar a personal eventual en la Mancomunitat serà com a màxim el mateix que el del tram corresponent a la Corporació del municipi més poblat dels que l'integren, d'acord amb els límits que estableix l'article 104 bis de la Llei 7/1985, de 2 d'abril reguladora de les bases del règim local.  
  
  
TÍTOL  V  
Els serveis de la Mancomunitat  
  
Article 34. Els serveis de la Mancomunitat  
1. La Mancomunitat podrà realitzar la prestació i explotació dels serveis, d'acord amb qualsevol de les formes previstes amb la legalitat vigent per a les entitats públiques.  
2. Els serveis prestats seran generals i específics.  
2.1. Són serveis generals els prestats i dirigits de forma general i indiferenciada al conjunt de totes les corporacions locals adherides o als veïns dels seus municipis, així com els serveis bàsics propis de l'administració general de tota administració pública. Es financen amb la quota ordinària.  
2.2. Són serveis específics els prestats i dirigits de forma específica i concreta en una part de les corporacions locals adherides o als veïns dels seus municipis. Es financen amb la quota específica de cada servei.  
  
3. La prestació de serveis per la Mancomunitat requerirà la tramitació prèvia del procediment per a la seua creació, que inclourà l'aprovació del Ple de la Mancomunitat de la memòria justificativa del servei. Els municipis associats podran adherir-se a la totalitat dels fins previstos o només a una part, sempre que hi siguen independents. L'adhesió d'un ajuntament a un servei mancomunat suposarà la subrogació de la Mancomunitat en la titularitat del servei en el respectiu municipi. En el cas dels serveis específics, l'ajuntament haurà d'adoptar un acord exprès d'adhesió, amb acceptació de les condicions i els termes previstos en el reglament del servei. L'adhesió del municipi comporta l'assumpció de les repercussions en cas d'abandonament, d'acord amb allò que disposa l'apartat 7 del present article.  
  
4. La Mancomunitat podrà prestar serveis de forma conjunta amb altres mancomunitats o altres administracions públiques per mitjà de consorcis, convenis interadministratius o qualsevol altra forma associativa prevista legalment.  
5. La Mancomunitat podrà prestar serveis en el marc de la legislació vigent i entre els  que es contemplen en l'article 7 dels present Estatuts dins de l'àmbit de cada àrea o en aquelles matèries que li siguen delegades per altres entitats o administracions.  
6. Cada servei comptarà amb unes instruccions específiques amb les quals es regularà el servei i les obligacions d'ambdues parts, Mancomunitat i entitat integrant. L'aprovació inicial correspon al Ple de la Mancomunitat. Les actualitzacions a la Junta de Govern.  
7. L'abandonament d'un servei mancomunat requerirà de comunicació prèvia, formal i anticipada, a la Mancomunitat, la qual confeccionarà un informe-estudi motivat, sobre les seues repercussions, ja siguen econòmiques i/o en matèria de personal, inclosa la possibilitat d'haver de satisfer indemnitzacions als empleats adscrits al servei. L'entitat que abandone el servei mancomunat haurà d'assumir les repercussions que li siguen imputables i estar corrent en les quotes específiques del servei. L'adhesió a cada servei mancomunat comporta l'assumpció d'aquestes repercussions per al moment d'un eventual o futur abandonament del servei.  
8. Els ajuntaments dels municipis mancomunats, així com altres administracions, podran cedir/traspassar serveis a la Mancomunitat, amb cessió dels corresponents mitjans personals, patrimonials i econòmics. En l'acord de cessió es contemplaran, expressament, els mitjans a cedir, amb descripció individualitzada i detallada de les circumstàncies i situació de cadascun i les possibles compensacions econòmiques. Així mateix, es contemplaran els supòsits i condicions en les què el personal i els mitjans patrimonials cedits revertiran a l'anterior titular.  
  
  
  
TÍTOL V I  
Recursos i règim econòmic  
  
CAPÍTOL I  
Els recursos econòmics  
  
Article 35. Els recursos de la Mancomunitat  
1. La hisenda de la Mancomunitat estarà constituïda pels recursos següents:  
a) Aportacions dels municipis, d'acord amb allò previst a aquests Estatuts.  
b) Ingressos procedents del seu patrimoni y altres de dret privat.  
  
c) Taxes i preus públics per la prestcaió de serveis o realització d'activitats de la seua competència.  
d) Contribucions especials per a la realització d'obres públiques o per a l'establiment,  ampliació o millora dels serveis públics assumits per la Mancomunitat.  
d) Participació en els tributs de la Generalitat que puguen establi-se al seu favor.  
e) Recàrrecs sobre els impostos de la Generalitat Valenciana o d'altres d'entitats locals que siguen procedents.  
g) Participació en els fons de cooperació o instruments similars de finançament incondicionada que es determinen.  
h) Subvencions i altres ingressos de dret públic.  
f) Ingressos procedents d'operacions de crèdit per mitjà de la contractació de préstecs o crèdits concertats en aplicació de la legislació vigent per a les entitats locals.  
g) Multes i sancions.  
h) Totes aquelles formes d'ingressos previstes en la legislació vigent.  
2. Per a la imposició, exacció, liquidació i cobrament dels recursos enumerats en el punt anterior caldrà:  
2.1. Per als ingressos de les lletres c) i d), així com per al recàrrec sobre tributs, aprovar les corresponents ordenances i/o aquells acords administratius necessaris per a la seua exigència.  
2.2. Per a la resta d'ingressos, resolució de l'òrgan de la Mancomunitat que siga competent en funció de la matèria.  
3. Serà d'aplicació a la Mancomunitat allò que disposa la normativa de règim local respecte dels recursos dels municipis, amb les especialitats que siguen procedents en cada cas.  
4. Correspondrà als municipis facilitar a la Mancomunitat tota la informació que siga necessària per a la formació de padrons, altes, baixes i altres modificacions referides als contribuents afectats pels distints serveis que constituïsquen els fins regulars dels articles anteriors.  
  
5. La Mancomunitat podrà en tot moment, pels seus mitjans, comprovar la veracitat i exactitud de les dades a què fa referència el número anterior.  
  
Article 36. Aportacions dels municipis  
1. Les aportacions dels municipis que integren la Mancomunitat podran ser en concepte de quota general (o ordinària), específica (o de servei) o extraordinària.  
2. La quota general o ordinària atendrà les despeses de l'activitat general de la Mancomunitat. S'exigirà i serà obligatòria per a tots els integrants de l'entitat, s'adherisquen o no a la totalitat de les seues finalitats i utilitzen o no els seus serveis. El Ple de la Mancomunitat aprovarà el seu import i consistirà en la fixació d'una xifra anual per cada habitant de dret de cada municipi integrant, d'acord amb el padró municipal d'habitants a data 1 de gener de l'any anterior. No obstant, per resolució de la Presidència podran realitzar-se ajustaments a la baixa en l'import d'aquesta quota ordinària, en els casos en que l'import originari incloga el cost d'un obra o servei que, finalment, no vaja a executar-se o prestar-se per la Mancomunitat en el referit exercici.  
3. La quota específica o de servei atén les despeses generades per un servei concret i determinat d'adhesió voluntària. L'import de cada quota específica es fixarà i liquidarà per resolució de la Presidència, i podrà ser objecte d'ajustaments durant l'exercici en funció del cost real i efectiu del servei que financen. La resolució determinarà l'import a liquidar de forma clara i objectiva, ajustant-la a la diferència entre les despeses, de qualsevol tipus, necessàries per a la prestació del servei i els ingressos o subvencions afectats, i la distribuirà entre els pobles adherits al servei amb l'aplicació d'algun o alguns dels mòduls següents:  
  
- Nombre d'habitants de dret.  
- Nombre d'habitatges.  
- Superfície del terme municipal.  
- Volum del pressupost.  
- Base imposable sobre els béns immobles.  
- Consum realment efectuat del servei.  
- Qualsevol altre criteri o combinació de criteris que determine de forma objectiva la quantitat a ingressar.  
4. La quota extraordinària o derrama podrà imposar-se amb motiu de despeses extraordinàries, de conformitat amb l'acord que aprove a aquest efecte el Ple de la Mancomunitat.  
5. Les aportacions municipals tindran el caràcter de despeses obligatòries de pagament preferent per a les entitats mancomunades.  
6. Simultàniament a les liquidacions de quotes, la Presidència podrà aprovar la compensació d'obligacions/drets pendents amb els municipis adherits.  
  
Article 37. Ingrés, forma i terminis de les aportacions econòmiques  
1. L'ingrés de les aportacions econòmiques es realitzarà en la forma i terminis que es determinen en les bases d'execució dels pressupostos anuals de la mancomunitat.  
2. El pagament de les aportacions dels municipis podrà fraccionar-se per mensualitats, trimestres o qualsevol altra periodicitat que s'acorde. En el cas que un municipi es retarde en el pagament de la seua quota més de dos trimestres, la Presidència requerirà el seu pagament en el termini de vint dies. Transcorregut aquest termini sense haver-se fet efectiu el deute, la Presidència podrà aprovar la suspensió de la prestació del servei. També podrà sol·licitar dels òrgans de l'Administració central, autonòmica o provincial, i amb audiència al municipi afectat, la retenció de les quotes pertinents a càrrec de les quantitats que per qualsevol concepte siguen liquidades a favor de l'ajuntament deutor amb la finalitat de ser entregades en la Mancomunitat.  
2. Aquesta retenció està autoritzada expressament pels ajuntaments dels municipis integrants amb la seua adhesió a la Mancomunitat, sempre que s'acompanye el certificat de descobert reglamentari en cada cas.  
  
3. El manteniment reiterat en situació de deutor a la Mancomunitat per part d'una entitat local serà causa suficient per a procedir a la seua separació definitiva, d'acord amb el procediment previst en l'article 44 d'aquests estatuts. Per al cobrament de quantitats endeutades i les despeses que se'n deriven la Mancomunitat ostentarà les prerrogatives establertes legalment per a la hisenda de l'Estat a través dels procediments administratius corresponents, i podran reclamar-se en tot cas de conformitat amb els apartats 1 i 2 d'aquest article.  
  
  
CAPÍTOL II  
El pressupost  i el patrimoni  
  
Article 38. El pressupost  
1. La Mancomunitat aprovarà anualment un pressupost de conformitat amb el que disposa la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que la mancomunitat, com a màxim, pot reconèixer, i dels drets que es previnguen liquidar al llarg del corresponent exercici econòmic.  
3. S'inclouran en el pressupost les inversions que es pretenguen realitzar, les seues fonts de finançament, així com el conjunt d'obligacions derivades de l'ordenament jurídic.  
  
Article 39. El patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisca, bé en el moment de la seua constitució o amb posterioritat. A aquest efecte haurà de formar-se un inventari de conformitat amb allò disposat en les disposicions vigents en la matèria i actualitzar-se anualment.  
2. La participació de cada entitat mancomunada en aquest patrimoni es fixarà en funció del nombre d'habitants de dret de cada entitat d'acord amb l'últim padró. No obstant això, i ateses les característiques de les aportacions a la Mancomunitat, podran ser tinguts en compte altres factors de ponderació.  
  
  
TÍTOL  VII  
Incorporació i separació de municipis  
  
CAPÍTOL I  
Adhesió a la Mancomunitat  
  
Article 40. Adhesió de municipis a la Mancomunitat  
1. La incorporació a la Mancomunitat d'un nou municipi no suposarà l'alteració dels seus elements constitutius. La incorporació requerix que assumisquen les obligacions que es desprenen d'aquests estatuts, i, en qualsevol cas:  
a) Aprovació pel Ple de la corporació municipal de la sol·licitud d'incorporació i de l'acceptació dels estatuts de la Mancomunitat, per majoria absoluta dels membres de drets.  
b) Aprovació pel Ple de la Mancomunitat de l'acceptació de la incorporació, per majoria absoluta dels membres de dret.  
2. L'acord d'adhesió del nou municipi haurà de ser publicat per la mancomunitat en el Diari Oficial de la Generalitat Valenciana i haurà d'inscriure's en el registre d'entitats locals autonòmic.  
3. En l'acord que adopte la Mancomunitat hauran d'establir-se les condicions generals i particulars que s'hagueren fixat per a l'adhesió, així com l'abonament de l'aportació inicial o quota d'incorporació, la qual estarà determinada pels següents factors:  
a) Per l'índex de patrimoni de la Mancomunitat per habitant, multiplicat per el nombre d'habitants de dret de l'entitat que sol·licita la inclusió.  
b) Per la part proporcional que li corresponga del patrimoni concret assignat al servei individualitzat en què s'integre el municipi, tenint en compte els valors de ponderació de l'adquisició i que s'han d'aplicar en el municipi que sol·licita la inclusió, sempre que així ho acorde el Ple.  
  
c) Si no hi ha aquest patrimoni, aportarà la quota resultant de multiplicar la quantitat a què fa referència l'apartat 2 de l'article 36, pel nombre d'habitants de dret del municipi i per un nombre d'anys que no podrà excedir els cinc.  
La quota resultant d'aquesta valoració podrà ser exigida en el moment de la incorporació de l'entitat local a la Mancomunitat o quedar diferida per al cas de la dissolució o, si és el cas, separació de la Mancomunitat.  
4. Així mateix, el municipi haurà de sufragar les despeses que s'originen amb motiu de la seua inclusió en la Mancomunitat.  
  
  
CAPÍTOL II  
Separació de municipis de la Mancomunitat  
  
Article 41. Separació voluntària de municipis  
1. Qualsevol dels ajuntaments membres podrà separar-se voluntàriament de la Mancomunitat, amb comunicació prèvia, almenys, d'un any natural d'anticipació i liquidació prèvia i pagament dels deutes pendents, sempre que haja transcorregut un període mínim de tres anys de la seua pertinença a la Mancomunitat i s'haja tramitat el procediment següent:  
a) Acord inicial del Ple de l'Ajuntament interessat de sol·licitud de la separació, adoptat pel vot favorable de la majoria absoluta dels seus membres de dret, que caldrà exposar al públic per un termini mínim de 15 dies en el Diari Oficial de la Generalitat Valenciana, en els taulers d'anuncis dels ajuntaments mancomunats i en el de la Mancomunitat.  
b) Informe del Ple de la Mancomunitat de caràcter no vinculant.  
c) Constitució de la comissió liquidadora dels drets i les obligacions econòmiques de l'ajuntament interessat amb la Mancomunitat, de conformitat amb l'article 45 d'aquests estatuts.  
d) Aprovació de la liquidació econòmica pel Ple de la Mancomunitat, amb audiència prèvia de l'ajuntament interessat.  
e) Acord definitiu del Ple de l'Ajuntament interessat, adoptat per majoria absoluta del nombre legal dels seus membres.  
f) Abonament de totes les despeses que s'originen amb motiu de la separació, així com la part del passiu contret per la mancomunitat al seu càrrec.  
g) Acord del Ple de la Mancomunitat acceptant la separació del municipi, adoptat per la majoria absoluta dels membres de dret, el qual serà independent de la materialització del resultat de la liquidació econòmica aprovada.  
h) L'acord de separació es publicarà en el Diari Oficial de la Generalitat Valenciana i s'inscriurà en el registre d'entitats locals autonòmic.  
  
  
Article 42. Separació obligatòria de municipis  
1. La Mancomunitat podrà acordar la separació obligatòria de municipis en els següents supòsits:  
a) El persistent incompliment del pagament de les seues aportacions. Es considerarà incompliment persistent l'acumulació de deutes per import superior al quíntuple de la quota ordinària anual.  
b) L'incompliment d'aquelles altres actuacions necessàries per al correcte desenvolupament de la Mancomunitat a què estiga obligat pels estatuts.  
2. El procediment de separació obligatòria s'ajustarà al previst per a la separació voluntària, amb les especificitats següents:  
a) El procediment s'iniciarà d'ofici per la Mancomunitat, per acord del Ple adoptat per la majoria absolta dels membres de dret, concedint a l'ajuntament afectat un tràmit d'audiència  per termini d'un mes.  
  
b) No serà preceptiu en el procediment l'acord de l'Ajuntament que no complix.  
c) Vistes les al·legacions presentades pel municipi, en el seu cas, el Ple de la Mancomunitat podrà acordar la separació obligatòria mitjançant majoria absoluta dels membres de dret.  
c) L'acord de separació obligatòria es publicarà en el Diari Oficial de la Generalitat Valenciana i s'inscriurà en el registre d'entitats locals autonòmic.  
  
Article 43. Liquidació econòmica dels municipis separats   
1. La liquidació econòmica la confeccionarà la comissió liquidadora, la qual determinarà els drets i les obligacions, a favor i en contra, de cada una de les entitats i  determinarà, en el seu cas, la situació del personal que siga afectat per la separació. El saldo resultant s'haurà de fer efectiu abans de la separació, excepció feta de la participació de l'entitat que se separa en el patrimoni immobilitzat de la Mancomunitat, el qual es determinarà en el moment de la liquidació, però diferenciada i separadament de la resta de drets i obligacions amb què, en cap cas, es podrà compensar.  
2. El dret a la materialització d'aquesta participació en l'immobilitzat de la Mancomunitat quedarà en suspens fins que es dissolga la Mancomunitat, data en què s'abonarà la part alíquota que els corresponga.  
3. No obstant, a la vista de les circumstàncies concurrents apreciades per la mancomunitat i degudament justificades, es podrà anticipar total o parcialment l'import de la seua participació als municipis separats, adjudicant-se aquells elements o instal·lacions establerts per al seu servei exclusiu.  
  
TÍTOL VIII  
Modificació d'estatuts i dissolució de la Mancomunitat  
  
CAPÍTOL I  
Modificació dels estatuts  
  
Article 44. Modificació dels estatuts  
1. Els estatuts de la Mancomunitat podran ser objecte de modificació aprovada pel Ple d'acord amb allò que disposa el present article i de conformitat amb la legislació aplicable.  
2. Si la modificació dels estatuts té caràcter constitutiu, per afectar a l'objecte competencial, al sistema de representació de municipis o als supòsits de dissolució de la Mancomunitat, s'ajustarà al  procediment següent:  
a) Aprovació inicial pel Ple de la Mancomunitat per majoria absoluta dels membres de dret de la memòria justificava i del projecte d'estatuts modificats.  
b) Obertura d'un termini d'informació pública durant un mes, publicat en els taulers d'anuncis dels ajuntaments mancomunats i de la pròpia mancomunitat, amb indicació de la forma, lloc i termini de consulta i formulació d'al·legacions pels interessats.  
c) Emissió dels informes de la diputació provincial i del departament del Consell amb competència en matèria d'administració local.  
d) Resolució pel Ple de la Mancomunitat, en el seu cas, de les al·legacions u objeccions que es formulen.  
e) Aprovació pels plens dels municipis afectats per majoria absoluta dels membres de dret.  
f) Publicació de la modificació en el Diari Oficial de la Generalitat Valenciana.  
2. Si la modificació que es pretén no afecta a aspectes constitutius, únicament serà necessari l'acord aprovatori del Ple de la Mancomunitat, per majoria absoluta dels membres de dret, amb audiència prèvia als municipis integrants, i la seua publicació íntegra en el Diari Oficial de la Generalitat Valenciana.  
  
  
CAPÍTOL  II  
Dissolució de la Mancomunitat  
  
Article 45. Causes de la dissolució  
La Mancomunitat es dissoldrà per alguna de les següents causes:  
a) Quan així ho disposen les lleis.  
b) Quan s'hagen complit o desaparegut tots els seus objectius o bé quan queden assumits per l'ens comarcal que puga constituir-se en el cas de aprovar-se una llei de les Corts Valencianes reguladora de les comarques..  
c) Quan així ho acorde el Ple de la Mancomunitat i els ajuntaments mancomunats amb el vot favorable de la majoria absoluta dels membres de dret.  
d) Per dur-se a terme la prestació dels serveis objecte d'aquesta Mancomunitat per l'Estat o la comunitat autònoma, mitjançant l'absorció de les competències municipals corresponents a eixos serveis.  
  
  
Article 46. Procediment de dissolució  
1. El procediment de dissolució s'iniciarà d'ofici per la Mancomunitat o a instància de qualsevol dels seus municipis integrants i s'ajustarà als tràmits previstos en el present article i a allò que dispose la normativa d'aplicació.  
2. El procediment s'ajustarà als següents tràmits:  
a) Acord de dissolució adoptat pel Ple de la Mancomunitat, per la majoria absoluta dels membres de dret, que inclourà la creació de la comissió liquidadora i serà comunicat al departament del Consell competent en matèria d'administració local.  
b) Sotmetiment a informació pública durant un mes en tots els ajuntaments mancomunats.  
c) Informes de la Diputació provincial i del departament del Consell competent en matèria d'administració local.  
d) Aprovació dels ajuntaments mancomunats, per majoria absoluta dels membres de dret. El tràmit continuarà sempre que quede acreditada l'aprovació per les dos terceres parts de les entitats locals integrants de la Mancomunitat a favor de la dissolució proposada.  
  
e) Aprovació pel Ple de la Mancomunitat, per majoria absoluta dels membres de dret, de la proposta efectuada per la comissió liquidadora de dissolució i liquidació de la Mancomunitat.  
f) Remissió al departament del Consell competent en matèria d'administració local que procedirà a publicar la dissolució en el Diari Oficial de la Generalitat Valenciana i a donar de baixa la mancomunitat en el registre d'entitats locals de la Comunitat Valenciana.  
3. La comissió liquidadora haurà de constituir-se una vegada aprovada la dissolució de la mancomunitat per part dels plens municipals i abans de la seua remissió a la Generalitat i haurà d'estar composta, almenys, pel president de la Mancomunitat i per dos vocals. A més, s'integraran, per a complir les seues funcions assessores, el personal que tinga atribuïdes les funcions reservades a habilitats nacionals. Podrà també convocar-se a les seues reunions experts determinats, només als únics efectes d'escoltar la seua opinió o preparar informes o dictàmens en temes concrets de la seua especialitat.  
3. La comissió, en un termini no superior a tres mesos, emetrà un informe que inclourà un inventari de béns, serveis i drets de la Mancomunitat; xifrarà els seus recursos, càrregues i dèbits i la relació del seu personal, i procedirà més tard a proposar al Ple de l'entitat l'oportuna distribució o integració d'aquests en els ajuntaments mancomunats, tenint en compte les mateixes dades que s'hagen fet servir per a la formació del patrimoni. També assenyalarà el calendari d'actuacions liquidadores, que no excedirà de sis mesos.  
4. El Ple de la Mancomunitat aprovarà, per majoria absoluta dels membres de dret, la memòria justificativa de la dissolució i la proposta de liquidació de la Mancomunitat i de distribució del seu patrimoni i el seu personal. La proposta aprovada serà vinculant per als ajuntaments mancomunats.  
5. La liquidació comportarà la integració del patrimoni i del personal en les respectives municipalitats, amb respecte de tots els drets de qualsevol ordre o naturalesa que aquest tinga en la Mancomunitat.  
  
6. Aprovada la dissolució de la Mancomunitat, la mateixa mantindrà la seua personalitat jurídica en tant no siga adoptat pel ple l'acord de liquidació i distribució del seu patrimoni, del que haurà de donar-se publicitat en el Diari Oficial de la Generalitat Valenciana.  
  
DISPOSICIONS ADDICIONALS  
  
Primera  
La relació de municipis de l'article 1, apartat 2, s'entén sense perjuí de les possibles modificacions en la relació dels municipis integrants resultants de processos de separació i/o d'adhesió a la Mancomunitat.  
  
  
Segona  
En allò no previst en aquests estatuts, serà d'aplicació el que establix la legislació per a les entitats locals i, en particular, per als ajuntaments de municipis de règim comú.  
  
DISPOSICIÓ DEROGATÒRIA  
  
Única  
Queden derogats els Estatuts anteriors de la Mancomunitat de Municipis de la Safor, així com aquelles disposicions o normes anteriors d'aquesta Mancomunitat en tot allò que s'oposen a les previsions dels presents Estatuts.  
  
DISPOSICIONS FINALS  
  
Primera  
Aquests estatuts entraran en vigor l'endemà de la completa publicació en el Diari Oficial de la Generalitat Valenciana i continuaran vigents fins a la seua modificació o derogació expressa.  
No obstant, l'entrada en vigor de les previsions contingudes en l'article 9, en el paràgraf 2r de l'apartat 2 de l'article 10 i en l'article 40 dels presents Estatuts, que resulten d'aplicació exclusiva a les mancomunitats d'àmbit comarcal, queda condicionada a l'aprovació del seu reconeixement part de la Generalitat Valenciana.  
  
Segona  
Una vegada els presents estatus entren en vigor i fins que la Mancomunitat de municipis de la Safor no obtinga la qualificació d'àmbit comarcal, s'aplicarà allò que disposen els apartats 1, 2 i 3 de l'article 20 i l'article 40 de la Llei 21/1018, de 16 d'octubre, de la Generalitat, de mancomunitats de la Comunitat Valenciana, relatius als membres dels òrgans col·legiats i a l'adhesió de municipis, respectivament, en mancomunitats de règim ordinari.  
  
  
Tercera  
Allò previst a la disposició anterior resultarà també d'aplicació en el cas que la Mancomunitat de Municipis de la Safor no obtinguera definitivament el reconeixement d'àmbit comarcal o en el cas de pèrdua de dita condició si li haguera sigut conferida, en tant no s'adapten les previsions d'aquests estatuts contingues en l'article 9, en el paràgraf 2r de l'apartat 2 de l'article 10 i en l'article 40 dels presents Estatuts.